ഇനി അദാനി വിമാനത്താവളം: തിരുവനന്തപുരം വിമാനത്താവളം നടത്തിപ്പ് 14 മുതല് അദാനി ഗ്രൂപ്പിന്, ഉത്തരവിറക്കി എയര്പോര്ട്ട് അതോറിറ്റി തിരുവനന്തപുരം : നിയമപോരാട്ടം നടക്കുന്നതിനിടയില്ത്തന്നെ തിരുവനന്തപുരം രാജ്യാന്തര വിമാനത്താവളം രണ്ടാഴ്ചയ്ക്കകം അദാനി ഗ്രൂപ്പ് ഏറ്റെടുക്കും. ഒക്ടോബര് 14 മുതല് വിമാനത്താവളത്തിന്റെ നടത്തിപ്പ് ചുമതല അവര്ക്കായിരിക്കും. കൈമാറ്റം സ്ഥിരീകരിച്ച് എയര്പോര്ട്ട് അതോറിറ്റി ഉത്തരവിറക്കി. ആറുമാസത്തേക്ക് നിലവിലെ താരിഫ് തുടരും. കേന്ദ്രസര്ക്കാരിന്റെ സാമ്ബത്തിക ഉത്തേജന നയപ്രകാരം തിരുവനന്തപുരം വിമാനത്താവളത്തിന്റെ നടത്തിപ്പും പരിപാലനച്ചുമതലയും അടുത്ത 50 വര്ഷത്തേക്കാണ് അദാനി ഗ്രൂപ്പിനു ലഭിച്ചത്. കഴിഞ്ഞ ജനുവരി 19ന് ഇതു സംബന്ധിച്ച കരാറില് അദാനി ഗ്രൂപ്പും എയര്പോര്ട്ട് അതോറിറ്റി ഓഫ് ഇന്ത്യയും ഒപ്പുവച്ചിരുന്നു. ആറു മാസത്തിനകം വിമാനത്താവളം അദാനി ഗ്രൂപ്പ് ഏറ്റെടുക്കണമെന്നായിരുന്നു കരാര്. സംസ്ഥാന സര്ക്കാരിന്റെ നിയമ നടപടിയും കോവിഡ് വ്യാപനവുമാണ് നടപടി വൈകിച്ചത്.വിമാനത്താവളത്തിലെ 60 ശതമാനം ജീവനക്കാരെ ഇവിടെ നിലനിര്ത്തും. ശേഷിക്കുന്നവരെ എയര്പോര്ട്ട് അതോറിറ്റി ഓഫ് ഇന്ത്യക്കു കീഴിലുള്ള മറ്റു വിമാനത്താവളങ്ങളിലേക്കു മാറ്റും. വിമാനത്താവളത്തിന്റെ നടത്തിപ്പ് അദാനിക്കു കൈമാറുന്നതിനെതിരേ സംസ്ഥാന സര്ക്കാര് സമര്പ്പിച്ച ഹര്ജി ഹൈക്കോടതി തള്ളിയെങ്കിലും സുപ്രീം കോടതിയില് അപ്പീല് നിലവിലുണ്ട്. ഇതു നിലനില്ക്കെയാണ് വിമാനത്താവളം ഏറ്റെടുക്കാനുള്ള നടപടിയുമായി അദാനി ഗ്രൂപ്പ് മുന്നോട്ടുപോകുന്നത്. വിമാനത്താവളത്തിന്റെ സ്വകാര്യവത്കരണത്തിനെതിരായ നിയമപോരാട്ടം തുടരുമെന്ന് ആക്ഷന് കൗണ്സില് അറിയിച്ചിട്ടുണ്ട്. സംസ്ഥാന സര്ക്കാരിന്റെയും വിമാനത്താവള ജീവനക്കാരുടെയും എതിര്പ്പിനൊപ്പം രാഷ്ട്രീയ സമ്മര്ദവും മറികടന്നാണ് അദാനി ഗ്രൂപ്പ് തിരുവനന്തപുരം വിമാനത്താവളം ഏറ്റെടുക്കുന്നത്. സ്റ്റേറ്റ് സപ്പോര്ട്ട് എഗ്രിമെന്റില് സംസ്ഥാന സര്ക്കാര് ഒപ്പിട്ടില്ലെങ്കിലും തടസമുണ്ടാകില്ലെന്നാണ് അദാനി ഗ്രൂപ്പിന്റെ വിലയിരുത്തല്. വിമാനത്താവളത്തിന്റെ ഇപ്പോഴത്തെ പ്രവര്ത്തനത്തിന് ഇതു ബാധകമാകില്ല.